text: Røver på fri fod i 17 minutter
  08 juli 2011 kl. 06.10
  En 20-årig mand fra Vejle slap sent torsdag aften ikke heldigt fra et røveri mod Shell på Boulevarden i Vejle.
  Kort efter klokken 23 gik han ind i butikken, og iført en elefanthue over hovedet truede han sig til et kontantbeløb.
  Det skete med en køkkenkniv i hånden.
  - Han stikker af til fods. Men vi er hurtigt på stedet med mange politipatruljer, siger vagtchef hos Sydøstjyllands Politi, Morten Vegger til Vejle Amts Folkeblad.
  17 minutter senere lykkedes det politiet at finde den 20-årige mand i nærheden. Han blev anholdt og nu venter der ham en sigtelse for røveri.
  